open-index/open-wikipedia-markdown huggingface dataset:
Οικογένεια Χέρμπερτ

μικρογραφία|150εσ|Οικόσημο της οικογένειας Χέρμπερτ: επί κυανού (αριστερό ήμισυ) και ερυθρού (το δεξί ήμισυ) πεδίου, τρεις αργυροί λέοντες ορμώμενοι  .
μικρογραφία|Ο κόμης και η κόμισσα του Πόουις με τα παιδιά τους, τον μελλοντικό κόμη και την κόμισσα του Πόουις, το 1760.

Η **οικογένεια Χέρμπερτ** είναι μία αγγλο-ουαλική ευγενής οικογένεια, που ιδρύθηκε από τον Γουλιέλμο Χέρμπερτ, γνωστό ως "Μαύρο Γουλιέλμο", γιο του Γουλιέλμου απ Θωμά, ιδρυτή του Κάστρου Ράγκλαν, ακόλουθου του Εδουάρδου Δ΄ της Αγγλίας στους Πολέμους των Δύο Ρόδων. Το όνομα Χέρμπερτ προήλθε το 1461, όταν ο Γουλιέλμος έλαβε τον τίτλο βαρόνος Χέρμπερτ του Ράγκλαν, έχοντας υιοθετήσει ένα αγγλικού τύπου επώνυμο στη θέση του ουαλικού πατρωνύμου του, *απ Γουίλιαμ*.

## Αξιοσημείωτα μέλη
* Γεώργιος Χέρμπερτ, ποιητής.
* Eδουάρδος Χέρμπερτ, 1ος βαρόνος Χέρμπερτ του Τσίρμπερυ, ποιητής.
* Γουλιέλμος Χέρμπερτ 3ος κόμης του Πέμπροκ, ίδρυσε το Κολέγιο Πέμπροκ στην Οξφόρδη, και χρηματοδότησε την εκτύπωση του Πρώτου Φυλλάδιου των έργων του Γουίλιαμ Σαίξπηρ.
* Αρθούρος Χέρμπερτ 1ος κόμης του Τόρινγκτον, πήρε την πρόσκληση προς τον Γουλιέλμο στη Χάγη, μεταμφιεσμένος σε απλό ναύτη, και διοικούσε τον στόλο εισβολής του Γουλιέλμου κατά τη διάρκεια της Ένδοξης Επανάστασης, που ανέτρεψε τον Ιάκωβο Β΄.
* Φίλιππος Χέρμπερτ 4ος κόμης του Πέμπροκ, πρύτανης του Πανεπιστημίου της Οξφόρδης.
* Γεώργιος Χέρμπερτ 5ος κόμης του Κάρναρβον, οικονομικός χρηματοδότης της αναζήτησης και της ανασκαφής του τάφου του Τουταγχαμών στην Κοιλάδα των Βασιλέων.

## Γενεαλογία Οικογένειας Χέρμπερτ

## Αναφορές

Κατηγορία:Βρετανικές οικογένειες
Σημείο Schiffler

Στην γεωμετρία, το **σημείο Schiffler** είναι το σημείο που συντρέχουν τέσσερις ευθείες Όιλερ σε ένα τρίγωνο.

Πιο συγκεκριμένα, έστω ένα τρίγωνο \rm AB\Gamma και \rm I το έγκεντρό του. Το **θεώρημα Schiffler** λέει ότι οι ευθείες Όιλερ των τριγώνων \rm AB\Gamma, \rm ABI, \rm B\Gamma I, \rm \Gamma AI διέρχονται από το ίδιο σημείο. Το σημείο αυτό ονομάζεται σημείο Schiffler.

Το θεώρημα φέρει το όνομα του Kurt Schiffler που το δημοσίευσε ως πρόβλημα στο *[[Crux Mathematicorum]]* το 1985.
 
## Παραπομπές


Κατηγορία:Τρίγωνα
Όσυρις η λευκή

[μικρογραφία|Όσυρις η λευκή (''Osyris alba'') σε καρποφορία, [Λιμνοθάλασσα Επανομής|Ποταμός Επανομής, Ν. Θεσσαλονίκης]]
Το είδος  **Όσυρις η λευκή** (*Osyris alba*), γνωστό με την κοινή ονομασία Σκουπόχορτο και υπαγόμενο στην οικογένεια των Σανταλιδών (Santalaceae), είναι ένας μεσογειακός ημιπαρασιτικός θάμνος, που εξαπλώνεται σε όλη την Ελλάδα. 

## Ετυμολογία
Το όνομα του γένους  Όσυρις (*Osyris*) χρησιμοποιήθηκε ήδη από τον αρχαίο ιατρό και βοτανολόγο Διοσκουρίδη στο έργο του «Περί Ύλης Ιατρικής» για να περιγράψει ένα φυτό με πολλούς κλάδους. Προέρχεται πιθανώς από τη λέξη όζος (κλαδί), λόγω των πολλών και λεπτών βλαστών του φυτού που μοιάζουν με σκούπα. Το όνομα του είδους *alba* προέρχεται από τη λατινική λέξη albus, που σημαίνει λευκός.

## Γεωγραφική Κατανομή
Κατανέμεται από την Πορτογαλία και το Μαρόκο έως την Τουρκία, τη Μέση Ανατολή (Ιορδανία, Λίβανο) και τη Λιβύη, εμφανίζοντας ευρεία εξάπλωση στη Μεσογειακή λεκάνη. Εντοπίζεται σχεδόν σε όλη τη Ελλάδα (ηπειρωτική και νησιωτική Ελλάδα, συμπεριλαμβανομένης της Κρήτης), από το επίπεδο της θάλασσας έως υψόμετρο περίπου 1.000 μέτρων.

## Οικολογία
Είναι ένας μεσογειακός ημιπαρασιτικός θάμνος. Οι ρίζες του σχηματίζουν ειδικά όργανα (μυζητήρες - haustoria) με τα οποία προσκολλώνται στις ρίζες γειτονικών φυτών (όπως *Quercus coccifera* ή *Calicotome*) για να απορροφήσουν νερό και θρεπτικά συστατικά. Φύεται σε ξηρές, ηλιόλουστες θέσεις, πετρώδεις θαμνότοπους (μακκία, φρύγανα), ξέφωτα δασών και παράκτιες περιοχές. Αντέχει στην ξηρασία αλλά είναι ευαίσθητο στον έντονο παγετό (έως -5°C).

## Περιγραφή φυτού
Είναι ένας δίοικος (αρσενικά και θηλυκά άνθη σε διαφορετικά φυτά), αειθαλής και ημιπαρασιτικός θάμνος που φτάνει σε ύψος τα 30–150 εκ.. Οι βλαστοί του είναι  πολυάριθμοι, όρθιοι, πράσινοι και γραμμωτοί, που του δίνουν την εμφάνιση σκούπας.Τα φύλλα είναι μικρά, στενά, λογχοειδή και δερματώδη (15–35 mm μήκος). Συχνά πέφτουν το καλοκαίρι για εξοικονόμηση νερού. Τα άνθη είναι πολύ μικρά (1–2 mm), κιτρινοπράσινα, με 3–4 τέπαλα. Ανθίζει από τον Μάρτιο έως τον Ιούνιο. Ο καρπός είναι μικρή, σφαιρική, σαρκώδης δρύπη με έντονο κόκκινο χρώμα όταν ωριμάσει (διάμετρος 4–7 mm).

## Παραπομπές


## Πηγές

* Aronne, G., et al. (1993). Pollination biology and sexual differentiation of Osyris alba L. (Santalaceae) in the Mediterranean region. Flora. ResearchGate
* Strid, A. & Tan, K. (Eds). Flora Hellenica.
* Lafranchis T. & Sfikas G. 2001, Flowers of Greece (Vol. 2)
* Mamoucha, S. & Christodoulakis, N. (2016): «Anatomical and histochemical study of Greek medicinal plants», Πανεπιστήμιο Αθηνών. Μελέτη για τις προσαρμογές του φυτού στο μεσογειακό οικοσύστημα.
* Strid A. 1980, Φυτά του Ολύμπου, Μουσείον Γουλανδρή Φυσικής Ιστορίας
* Tutin, T. G., Burges, N. A., Chater, A. O., Edmondson, J. R., Heywood, V. H., Moore, D. M., Valentine, D. H., Walters, S. M. & Webb, D. A. (1993). Flora Europaea, ed. 2, 1. – Cambridge: Cambridge University Press

Κατηγορία:Ελληνική χλωρίδα
Λάγουρος ο ωοειδής

[μικρογραφία|Λάγουρος ο ωοειδής (''Lagurus ovatus''), [Λιμνοθάλασσα Επανομής|Ποταμός Επανομής, Ν. Θεσσαλονίκης]]
Το είδος **Λάγουρος ο ωοειδής** (*Lagurus ovatus*), γνωστό με την κοινή ονομασία ή **«ουρά του λαγού»**, ανήκει στην οικογένεια των Ποοειδών (Poaceae) και αποτελεί ένα από τα πιο χαρακτηριστικά αγρωστώδη της μεσογειακής χλωρίδας. Το πλέον αναγνωρίσιμο στοιχείο του είναι η βελούδινη, χνουδωτή ταξιανθία του, που μοιάζει με απαλή ουρά ζώου. Αυτή η «αφράτη» υφή οφείλεται στις λεπτές τρίχες και τα μακριά άγανα (βελόνες) που περιβάλλουν τα άνθη του, κάνοντάς το ιδιαίτερα δημοφιλές σε ανθοδέσμες με αποξηραμένα φυτά.

## Ετυμολογία
Το όνομα του γένους *Lagurus* προέρχεται από τις ελληνικές λέξεις λαγός και ουρά, παραπέμποντας στην απαλή, χνουδωτή και λευκή εμφάνιση της ταξιανθίας του. Το όνομα του είδους *ovatus* σημαίνει στα λατινικά «ωοειδής», περιγράφοντας το σχήμα του.

## Γεωγραφική Κατανομή
Κατανέμεται στην Λεκάνη της Μεσογείου (Νότια Ευρώπη, Βόρεια Αφρική, Δυτική Ασία), Μακαρονησία και στην Αραβική Χερσόνησο. Στην Ελλάδα συναντάται σε παραθαλάσσιες και πεδινές περιοχές σε όλη τη χώρα (0-700μ. υψόμετρο).

Έχει εισαχθεί και εξαπλωθεί ευρέως στην Αυστραλία, τη Νέα Ζηλανδία, τη Μεγάλη Βρετανία και την Αμερική, συχνά ως διαφυγή από καλλιέργειες.

## Οικολογία
Αναπτύσσεται κυρίως σε αμμώδη εδάφη, παραθαλάσσιες αμμοθίνες, λιβάδια, ακαλλιέργητους αγρούς και άκρες δρόμων. Προτιμά πλήρη ηλιοφάνεια και καλά αποστραγγιζόμενα εδάφη. Είναι είδος ανθεκτικό στην ξηρασία.

## Περιγραφή φυτού
Μονοετές  ποώδες φυτό, ύψους συνήθως 5-50 cm (σπάνια έως 90 cm). Τα φύλλα του είναι γκριζοπράσινα, καλυμμένα με μαλακό χνούδι (χνουδωτά), πλάτους έως 15 mm. Η ταξιανθία του είναι πυκνή, ωοειδής φόβη (panicle), μήκους 1-7 cm, με χαρακτηριστική απαλή, βελούδινη υφή και λευκωπό χρώμα. Τα σταχύδια φέρουν μακρύ άγανο (awn) 8-20 mm. Ο καρπός είναι ένας επιμήκης ή ατρακτοειδής κόκκος (caryopsis), μήκους 2.5-3 mm.

## Παραπομπές


## Πηγές

* Vergagno Gambi, O. (1965). Flora of North America (reprinted).
* Hussey, B.M.J., et al. (2007). Western Weeds: A guide to the weeds of Western Australia. 
* Jacobs, S.W.L. & Hastings, S.M. (1993). Flora of New South Wales, Vol. 4.
* Smith, J.P. Jr. (2012). Lagurus, in Jepson eFlora. 
* Chelariu, E.L. (2013). Studies regarding the behaviour of ornamental species Lagurus ovatus. 
* Tutin, T. G., Heywood, V. H., Burges, N. A., Valentine, D. H., Walters, S. M. & Webb, D. A. (eds.) 1964–1980: Flora Europaea 1-5. – Cambridge: Cambridge University Press

Κατηγορία:Ελληνική χλωρίδα
Κατηγορία:Αγρωστώδη
Λε Μπαιζίλ

Το **Λε Μπαιζίλ** (, ) είναι γαλλική κοινότητα στο νομό της Μαρν, στη διοικητική περιοχή του Γκραντ Εστ.

## Παραπομπές


## Εξωτερικοί σύνδεσμοι
* 
*  

Κατηγορία:Κοινότητες της Μαρν
Ιρέεν Βυστ

Η **Ιρένε Καρλάιν «Ιρέεν» Βυστ** (, 1 Απριλίου 1986) είναι Ολλανδή πρώην αθλήτρια της παγοδρομίας ταχύτητας. Η Βυστ έγινε η πιο επιτυχημένη Ολυμπιονίκης στην παγοδρομία ταχύτητας, κατακτώντας τουλάχιστον ένα χρυσό μετάλλιο σε κάθε μία από τις πέντε συνεχόμενες εμφανίσεις της στους Χειμερινούς Ολυμπιακούς Αγώνες (2006, 2010, 2014, 2018, 2022). Η Βυστ είναι η δεύτερη αθλήτρια (μετά το Βρετανό Στιβ Ρέντγκρεϊβ) που κερδίζει χρυσό μετάλλιο σε πέντε συνεχόμενους Ολυμπιακούς Αγώνες, Θερινούς ή Χειμερινούς, και η πρώτη που το πετυχαίνει σε ατομικά αγωνίσματα.

Η Βυστ είναι ταυτόχρονα η νεότερη Ολλανδή που κατέκτησε χρυσό μετάλλιο σε Ολυμπιακούς Αγώνες και η γηραιότερη Ολυμπιονίκης στην παγοδρομία ταχύτητας στην ιστορία των Χειμερινών Αγώνων. Σε ηλικία 19 ετών, στις 12 Φεβρουαρίου 2006, κατέκτησε το χρυσό μετάλλιο στα 3.000 μ. στους Χειμερινούς Ολυμπιακούς Αγώνες του 2006. Τέσσερα χρόνια αργότερα, στους Χειμερινούς Ολυμπιακούς Αγώνες του 2010, κέρδισε το αγώνισμα των 1.500 μ. Στους Χειμερινούς Ολυμπιακούς Αγώνες του 2014, κατέκτησε δύο χρυσά και τρία αργυρά μετάλλια, καθιστώντας την την πιο πολυβραβευμένη αθλήτρια στους Αγώνες του Σότσι. Μετά το έκτο χρυσό μετάλλιό της στην παγοδρομία ταχύτητας στα 1.500 μ. και το χάλκινο μετάλλιο στο ομαδικό στα αγωνίσματα ταχύτητας των Χειμερινών Ολυμπιακών Αγώνων του 2022, έφτασε συνολικά στα 13 Ολυμπιακά μετάλλια, περισσότερα από οποιονδήποτε άλλον αθλητή παγοδρομίας ταχύτητας, καθιστώντας την την πιο επιτυχημένη Ολυμπιονίκη της Ολλανδίας. Είναι επίσης επταπλή παγκόσμια πρωταθλήτρια , δεκαπενταπλή παγκόσμια πρωταθλήτρια σε ατομικά αγωνίσματα απόστασης και πενταπλή ευρωπαϊκή πρωταθλήτρια. Το 2014, το Reuters την επέλεξε ως την «Αθλήτρια της Χρονιάς».

Την 1η Μαρτίου 2006, η Βυστ τιμήθηκε με τον τίτλο του Τάγματος του Λέοντος των Κάτω Χωρών για τις υπηρεσίες της στο άθλημα, συγκεκριμένα για την κατάκτηση του χρυσού μεταλλίου στα 3.000 μ. στους Χειμερινούς Ολυμπιακούς Αγώνες του 2006 στο Τορίνο. Στις 22 Φεβρουαρίου 2022, η Βυστ προήχθη σε Διοικητή του Τάγματος της Οράγγης-Νασό, για την εξαιρετική της προσφορά στον αθλητισμό γενικά και για την κατάκτηση του χρυσού μεταλλίου στα 1.500 μ. στους Χειμερινούς Ολυμπιακούς Αγώνες του 2022 στο Πεκίνο.

## Παραπομπές


Κατηγορία:Αθλητές της παγοδρομίας ταχύτητας
Κατηγορία:Ολλανδές αθλήτριες
Κατηγορία:Ολλανδοί γερμανικής καταγωγής
Κατηγορία:Αμφιφυλόφιλες γυναίκες
Κατηγορία:Αθλητές στους Χειμερινούς Ολυμπιακούς Αγώνες 2006
Κατηγορία:Ολλανδοί Ολυμπιονίκες
Κατηγορία:Αθλητές στους Χειμερινούς Ολυμπιακούς Αγώνες 2010
Κατηγορία:Αθλητές στους Χειμερινούς Ολυμπιακούς Αγώνες 2014
Κατηγορία:Αθλητές στους Χειμερινούς Ολυμπιακούς Αγώνες 2018
Κατηγορία:Αθλητές στους Χειμερινούς Ολυμπιακούς Αγώνες 2022
Κατηγορία:Αποδέκτες του Τάγματος του Λέοντος των Κάτω Χωρών
Καριώτικα Καμαρίου Κορινθίας

Τα **Καριώτικα** ή **Καρυώτικα** Καμαρίου είναι πολύ μικρός οικισμός της Πελοποννήσου στην Περιφερειακή Ενότητα Κορινθίας.

## Γενικά στοιχεία
Τα Καριώτικα βρίσκονται δίπλα στα νότια παράλια του Κορινθιακού κόλπου, κοντά στον χείμαρρο Φόνισσα σε υψόμετρο 40 μέτρων ενώ απέχουν περίπου 7 χιλιόμετρα δυτικά από το κέντρο του Ξυλοκάστρου (έδρα του δήμου) και 47 χιλιόμετρα Δ.-ΒΔ. από την Κόρινθο. Θρησκευτικό αξιοθέατο της περιοχής είναι Μονή της Παναγιάς Κορφιώτισσας στα νοτιοδυτικά του χωριού στην κορυφή του λόφου "Κούτσα" και σε υψόμετρο 730 περίπου μέτρων.

Αναφέρεται επίσημα, ως ξεχωριστός οικισμός, το 1928 να προσαρτάται στην τότε κοινότητα Καμαρίου. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με το Καμάρι αποτελούν την Κοινότητα Καμαρίου, που υπάγεται στη Δημοτική Ενότητα Ξυλοκάστρου του Δήμου Ξυλοκάστρου-Ευρωστίνης και σύμφωνα με την απογραφή 2021 απογράφησαν 32 κάτοικοι. 

## Εξωτερικοί σύνδεσμοι

* Η πεζοπορική διαδρομή: Καριώτικα Καμαρίου-Ιερά Μονή Κορφιώτισσας- Ξυλόκαστρο στον ιστότοπο el.wikiloc.com.

## Σημείωση
Στον ίδιο δήμο (Ξυλοκάστρου - Ευρωστίνης) αλλά τη Δημοτική Ενότητα Καρυάς είναι ο συνώνυμος οικισμός Καριώτικα.

## Παραπομπές


Καριώτικα Καμαρίου
Κατηγορία:Δήμος Ξυλοκάστρου - Ευρωστίνης
Σχέσεις Ρωσίας-Ευρωπαϊκής Ένωσης

Οι **σχέσεις Ρωσίας–Ευρωπαϊκής Ένωσης** είναι οι διεθνείς σχέσεις μεταξύ της Ευρωπαϊκής Ένωσης (ΕΕ) και της Ρωσίας. Η Ρωσία συνορεύει με πέντε κράτη μέλη της ΕΕ: την Εσθονία, τη Φινλανδία, τη Λετονία, τη Λιθουανία και την Πολωνία· Ο ρωσικός θύλακας του Καλίνινγκραντ περιβάλλεται από μέλη της ΕΕ. Μέχρι τη ριζική διάρρηξη των σχέσεων μετά τη ρωσική εισβολή στην Ουκρανία το 2022, η ΕΕ ήταν ο μεγαλύτερος εμπορικός εταίρος της Ρωσίας και η Ρωσία είχε σημαντικό ρόλο στον ευρωπαϊκό τομέα ενέργειας. Λόγω της εισβολής, οι σχέσεις έγιναν πολύ τεταμένες μετά την επιβολή κυρώσεων από την Ευρωπαϊκή Ένωση κατά της Ρωσίας. Η Ρωσία τοποθέτησε όλα τα κράτη μέλη της Ευρωπαϊκής Ένωσης σε κατάλογο «μη φιλικών χωρών», μαζί με τα κράτη μέλη του ΝΑΤΟ (εκτός της Τουρκίας), την Ελβετία, την Ουκρανία και αρκετές χώρες της Ασίας-Ειρηνικού.

Οι διμερείς σχέσεις των επιμέρους κρατών μελών της ΕΕ με τη Ρωσία διαφέρουν, αν και ένα πλαίσιο κοινής εξωτερικής πολιτικής της δεκαετίας του 1990 προς τη Ρωσία ήταν η πρώτη τέτοια εξωτερική πολιτική της ΕΕ που συμφωνήθηκε. Επιπλέον, συμφωνήθηκε η δημιουργία τεσσάρων ‘Κοινών Χώρων ΕΕ–Ρωσίας’ ως πλαίσιο για τη βελτίωση των σχέσεων. Το 2015, μια απόφαση του Ευρωπαϊκού Κοινοβουλίου ανέφερε ότι η Ρωσία δεν ήταν πλέον στρατηγικός εταίρος της ΕΕ μετά την προσάρτηση της Κριμαίας και τον πόλεμο στο Ντονμπάς.

Οι σχέσεις μεταξύ Ρωσίας και ΕΕ έγιναν ολοένα και πιο τεταμένες μετά την προσάρτηση της Κριμαίας και τον πόλεμο στο Ντονμπάς, και η ΕΕ επέβαλε αρκετές κυρώσεις κατά της Ρωσικής Ομοσπονδίας. Η συνεχιζόμενη ρωσική εισβολή στην Ουκρανία που ξεκίνησε το 2022 έχει οδηγήσει στη διάρρηξη των ήδη τεταμένων διπλωματικών σχέσεων ΕΕ–Ρωσίας: η ΕΕ έστειλε στρατιωτική βοήθεια στην Ουκρανία, ρωσικά περιουσιακά στοιχεία στην ΕΕ πάγωσαν και οι απευθείας πτήσεις από την ΕΕ προς τη Ρωσία ανεστάλησαν. Στις 23 Νοεμβρίου 2022, το Ευρωπαϊκό Κοινοβούλιο ενέκρινε ψήφισμα που κηρύσσει τη Ρωσία ως κράτος χορηγό της τρομοκρατίας.

## Παραπομπές



Κατηγορία:Πολυμερείς σχέσεις της Ρωσίας
Κατηγορία:Διμερείς σχέσεις της Ευρωπαϊκής Ένωσης
Κύπελλο Ελλάδος υδατοσφαίρισης γυναικών 2026

Το **[[Κύπελλο Ελλάδος υδατοσφαίρισης γυναικών]]** της περιόδου 2025-26 είναι η **9η** διοργάνωση στην ιστορία του θεσμού και διεξάγεται με την συμμετοχή των 12 ομάδων της Α1 κατηγορίας. Οι αγώνες ξεκίνησαν στις 5 Νοεμβρίου 2025 και θα ολοκληρωθούν με το Φάιναλ-φορ, που θα διεξαχθεί στο κολυμβητήριο της Νέας Πολιτείας στη Λάρισα  στις 3 και 4 Απριλίου 2026.

## Α' Φάση

## Προημιτελικοί

## Τελική φάση (Φάιναλ-4)

### Ημιτελικοί

## Παραπομπές


2026
Κατηγορία:Υδατοσφαίριση το 2025
Κατηγορία:Υδατοσφαίριση το 2026
Καμία Άλλη Επιλογή

To ***Καμία Άλλη Επιλογή*** (Κορεατικά: *어쩔수가없다*) είναι Νοτικορεατική μαύρη κωμωδία θρίλερ του 2025 σε σενάριο, σκηνοθεσία και παραγωγή του Παρκ Τσαν-γουκ. Βασισμένη στο μυθιστόρημα *The Ax* του Ντόναλντ Γουέστλεϊκμ στην ταινία πρωταγωνιστούν οι Λι Μπιόνγκ-χον, Σον Γε-τζιν, Παρκ Χι-σουν, Λι Σουνγκ-μιν, Γεόμ Χιε-ραν και Τσα Σενγκ-γουόν. Αποτελεί την δεύτερη κινηματογραφική προσαρμογή του μυθιστορήματος, μετά την γαλλόφωνη ταινία του 2005, *Το Τσεκούρι* σε σκηνοθεσία του Κώστα Γαβρά, στον οποίο αφιερώνεται και το *Καμία Άλλη Επιλογή* στους τίτλους τέλους. Η ταινία ακολουθεί έναν απελπισμένο ειδικό της βιομηχανίας χαρτιού που αποφασίζει να σκοτώσει τον ανταγωνισμό του για να εξασφαλίσει την δουλειά που αναζητά για να διατηρήσει τον τρόπο ζωής του.

Η ταινία έκανε την παγκόσμια πρεμιέρα της ως μέρος του βασικού διαγωνισμού στο 82ο Διεθνές Φεστιβάλ Κινηματογράφου Βενετίας στις 29 Αυγούστου 2025, όπου έλαβε αναγνώριση από τους κριτικούς. Στις 83ες Χρυσές Σφαίρες, έλαβε υποψηφιότητα για Καλύτερη Ταινία – Κωμωδία ή Μιούζικαλ, Καλύτερη Ξενόγλωσση Ταινία και Καλύτερου Ηθοποιού – Κωμωδία ή Μιούζικαλ (Λι Μπιόνγκ-χουν). Επιλέχθηκε, επίσης, ως η Νοτιοκορεατική συμμετοχή για το Καλύτερη Ξενόγλωσση Ταινία στα 98α Βραβεία Όσκαρ, φτάνοντας μέχρι την τελική λίστα του Δεκεμβρίου, αλλά δεν έλαβε υποψηφιότητα.

Το *Καμία Άλλη Επιλογή* έκανε πρεμιέρα στην Νότια Κορέα στο 30ο Διεθνές Φεστιβάλ Κινηματογράφου της Μπουσάν στις 17 Σεπτεμβρίου, ενώ ακολούθησε η κινητογραφική του κυκλοφορία στις 24 Σεπτεμβρίου από την CJ Entertainment.

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2025
Κατηγορία:Νοτιοκορεατικές ταινίες
Κατηγορία:Νοτιοκορεατικές θρίλερ ταινίες
Κατηγορία:Κωμικές θρίλερ ταινίες
Κατηγορία:Μαύρη κωμωδία (ταινίες)
Κατηγορία:Σατιρικές ταινίες
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες με κορεατική γλώσσα
Κατηγορία:Ταινίες παραγωγής CJ Entertainment
Κατηγορία:Ταινίες σε σκηνοθεσία Παρκ Τσαν-γουκ
Νευρική ορθορεξία

Η **νευρική** **ορθορεξία** (γνωστή και ως **ορθορεξία**) είναι μια προτεινόμενη διατροφική διαταραχή που χαρακτηρίζεται από υπερβολική απασχόληση με την κατανάλωση υγιεινών τροφίμων. Ο όρος εισήχθη το 1997 από τον Αμερικανό ιατρός Στίβεν Μπράτμαν, ο οποίος πρότεινε ότι οι περιορισμοί στη διατροφή ορισμένων ανθρώπων που προορίζονται να προωθήσουν την υγεία μπορεί παράδοξα να οδηγήσουν σε ανθυγιεινές συνέπειες, όπως η κοινωνική απομόνωση, το άγχος, η απώλεια της ικανότητας να τρώει με φυσικό, διαισθητικό τρόπο, μειωμένο ενδιαφέρον για το πλήρες φάσμα άλλων υγιεινών ανθρώπινων δραστηριοτήτων και, σε σπάνιες περιπτώσεις, σοβαρός υποσιτισμός ή ακόμη και θάνατο.

Το 2009, η Ursula Philpot, πρόεδρος της Βρετανικής Διαιτητικής Ένωσης και ανώτερης καθηγήτριας στο Πανεπιστήμιο Leeds Metropolitan, περιέγραψε τους ανθρώπους με ορθορεξία νεύρβοσα ως "άτομα που ανησυχούν μόνο για την ποιότητα των τροφίμων που βάζουν στο σώμα τους, βελτιώνοντας και περιορίζοντας τις διατροφές τους σύμφωνα με την προσωπική τους κατανόηση για το ποια τρόφιμα είναι πραγματικά 'καθαρά'."

Η νευρική ορθορεξία διαφέρει επίσης από την ανορεξία επειδή δεν επηρεάζει δυσανάλογα ένα φύλο. Μελέτες έχουν δείξει ότι η ορθορεξία εμφανίζεται εξίσου σε άνδρες και γυναίκες χωρίς καμία σημαντική διαφορά φύλου. Επιπλέον, η έρευνα έχει βρει σημαντικούς συσχετισμούς μεταξύ ορθορεξίας και του ναρκισισμού αλλά και του τελειοκρατισμού, όμως χωρίς καμία σημαντική συσχέτιση να υπάρχει μεταξύ ορθόρεξίας και αυτοεκτίμησης. Αυτό προτείνει ότι τα άτομα με έντονη ορθορεξία πιθανότατα υπερηφανεύονται για τις υγιεινές τους διατροφικές συνήθειες στους άλλους και αυτή είναι η κινητήρια δύναμη πίσω από την ορθορέξια τους σε αντίθεση με την εικόνα του σώματος όπως η ανορεξία. 

Η νευρική ορθορεξία δεν αναγνωρίζεται ως διατροφική διαταραχή από την Αμερικανική Ψυχιατρική Εταιρεία, και επομένως δεν αναφέρεται ως επίσημη διάγνωση στο ευρέως χρησιμοποιούμενο Διαγνωστικό και Στατιστικό εγχειρίδιο Ψυχικών Διαταραχών (DSM).

## Παραπομπές
Κλέψιμο (καλαθοσφαίριση)

Στην καλαθοσφαίριση ένα **κλέψιμο** συμβαίνει όταν ένας αμυνόμενος παίκτης προκαλεί νόμιμα λάθος αντιπάλου με επιθετική του ενέργεια με αποτέλεσμα την αλλαγή της κατοχής της μπάλας. Αυτό μπορεί να γίνει με εκτροπή και έλεγχο της μπάλας ή με ακινητοποίηση της πάσας ή της ντρίμπλας του αντιπάλου. Ο αμυνόμενος δεν πρέπει να αγγίξει τα χέρια του επιτιθέμενου παίκτη, διαφορετικά καταλογίζεται φάουλ.

Τα κλεψίματα πιστώνονται στον αμυντικό παίκτη που προκαλεί πρώτος την απώλεια της μπάλας, ακόμα κι αν δεν καταλήξουν στην κατοχή της. Για να θεωρηθεί κλέψιμο, ο αμυνόμενος παίκτης πρέπει να είναι ο πρώτος που ξεκίνησε την ενέργεια που προκαλεί την απώλεια της μπάλας. Κάθε φορά που καταγράφεται ένα κλέψιμο από ένα παίκτη, ο αντίπαλος παίκτης πρέπει να πιστώνεται ως υπεύθυνος για την απώλεια της μπάλας.

μικρογραφία|Παράδειγμα κλεψίματος από παιδικό μπάσκετ με τον παίκτη αριστερά να κλέβει τη μπάλα από τον κάτοχό της δεξιά. 
Το κλέψιμο την μπάλα απαιτεί  ταχύτητα και καλά αντανακλαστικά, όλα κοινά χαρακτηριστικά των καλών αμυντικών. Ωστόσο, τα κλεψίματα δεν αποτελούν πάντα ένα τέλειο μέτρο των αμυντικών ικανοτήτων ενός παίκτη. Ένα ανεπιτυχές κλεψίματος μπορεί να έχει ως αποτέλεσμα ο αμυντικός να βρεθεί εκτός θέσης και να μην μπορεί να ανακάμψει εγκαίρως, επιτρέποντας στον επιτιθέμενο να σκοράρει. Τα κλεψίματα, αν και επικίνδυνα, μπορούν να αποδώσουν σημαντικά, επειδή συχνά ξεκινούν έναν αιφνιδιασμό για την αμυνόμενη ομάδα. Δεν υπάρχει κάποια πρωτότυπη θέση από την οποία ένας παίκτης μπορεί να κάνει πολλά κλεψίματα. Ενώ οι κοντύτεροι, γρηγορότεροι γκαρντ τείνουν να συγκεντρώνουν τα περισσότερα κλεψίματα, υπάρχουν πολλές εξαιρέσεις των φόργουορντ με ιδιαίτερη ικανότητα σε αυτά. Πρώτος στην ιστορία του NBA σε κλεψίματα είναι ο Τζον Στόκτον με 3.265 στην διάρκεια της κανονικής περιόδου.

## Παραπομπές


## Εξωτερικοί σύνδεσμοι
 

Κατηγορία:Ορολογία καλαθοσφαίρισης
Essyla

Η **Άλις φαν Έεσμπεκ** (*Alice Van Eesbeeck*, γενν. το 1996 ή το 1997), γνωστή επαγγελματικά ως **Essyla** (συχνά στυλισμένη με όλα κεφαλαία), είναι Βελγίδα τραγουδίστρια και τραγουδοποιός. Αναπτύχθηκε σε εξέχουσα θέση ως φιναλίστ στην 9η σεζόν του The Voice Belgique. Θα εκπροσωπήσει το Βέλγιο στο Διαγωνισμό Τραγουδιού της Eurovision 2026, με το τραγούδι «Dancing on the Ice».

## Πρώτα χρόνια και εκπαίδευση
Η Essyla γεννήθηκε στο Περούζ του Βελγίου. Μεγάλωσε σε μουσικό περιβάλλον, χωρισμένο μεταξύ Φλάνδρας, όπου κατοικεί ο πατέρας της, και Βαλλωνικής Βραβάντη, όπου ζει η μητέρα της. Το καλλιτεχνικό της όνομα, «Essyla», είναι ένα δημιουργικό παράγωγο του βαφτιστικού της, «Alice», που δημιουργήθηκε με την ανατροπή του ονόματος. 

Σπούδασε στο Βασιλικό Ανώτατο Ινστιτούτο Μουσικής και Παιδαγωγίας (IMEP) στο Νάμουρ. Κατά τη διάρκεια της νεανικής ηλικίας της, επηρεάστηκε έντονα από το γαλλικό κανσόν, αν και αργότερα ανέπτυξε εκτίμηση για το αμερικανικό τζαζ, το λαϊκό, το ροκ και το Φανκ.

## Καριέρα
Το 2020, η Essyla, που εμφανίστηκε με το όνομα της γέννησής της, αγωνίστηκε κατά τη διάρκεια της 9ης σεζόν του The Voice, όπου εντάχθηκε στην ομάδα του Βελγίου τραγουδιστή Typh Barrow. Τελικά, κατέληξε στη 2η θέση, πίσω από τον Ζερεμί Μακιεζέ, ο οποίος αργότερα εκπροσώπησε το Βέλγιο στο Διαγωνισμό Τραγουδιού της Eurovision 2022. Πριν από αυτό, συμμετείχε στην Διαγωνισμό Χορωδίας Eurovision 2019 στο Γκέτεμποργκ της Σουηδίας, ως μέρος της χορωδίας Almakalia που εκπροσωπούσε το Βέλγιο. 

Μετά το *The Voice Belgique*, η Essyla άρχισε να χτίζει μια σόλο καριέρα ενώ εργάζεται ως υποστηρικτική τραγουδίστρια για καθιερωμένους καλλιτέχνες, συμπεριλαμβανομένου του πρώην προπονητή της Typh Barrow και του ραπέρ Ben'do. Το 2023, κυκλοφόρησε το ντεμπούτο της "Let You Go". Την ίδια χρονιά, κυκλοφόρησε το πρώτο της εκτεταμένο έργο, I'll Be Okay.

Στις 19 Φεβρουαρίου 2026, ανακοινώθηκε ότι θα εκπροσωπήσει το Βέλγιο στον Διαγωνισμό Τραγουδιού της Eurovision 2026, με το τραγούδι «Dancing on the Ice».

## Δισκογραφία

### EP
* *I'll Be Okay* (2023)

### Singles
* "Let You Go"
* "Not My Kind of Dude"
* "Your Letters"
* "Alone Tonight"
* "Tip Toe"
* "Dancing on the Ice"
* "Des larmes de toi" (Arty Leiso featuring Essyla)

## Παραπομπές


Κατηγορία:Βελγίδες τραγουδίστριες
Κατηγορία:Συμμετέχοντες στο διαγωνισμό τραγουδιού Eurovision με το Βέλγιο
Κατηγορία:Διαγωνισμός Τραγουδιού Eurovision 2026
Νεμέσιο Οσεγκέρα Σερβάντες

Ο **Νεμέσιο Ρουμπέν Οσεγκέρα Σερβάντες** (, 17 Ιουλίου 1966 - 22 Φεβρουαρίου 2026), γνωστός συνήθως με το ψευδώνυμο «**Ελ Μέντσο**» (*El Mencho*), ήταν Μεξικανός βαρόνος ναρκωτικών και επικεφαλής του Καρτέλ Νέας Γενιάς του Χαλίσκο (CJNG), μιας οργανωμένης εγκληματικής ομάδας με έδρα το Χαλίσκο. Ήταν ο πιο καταζητούμενος άνθρωπος στο Μεξικό και ένας από τους πιο καταζητούμενους στις Ηνωμένες Πολιτείες κατά τον χρόνο του θανάτου του. Η κυβέρνηση των ΗΠΑ και η μεξικανική κυβέρνηση προσέφεραν αμοιβές ύψους έως 15 εκατομμυρίων δολαρίων ΗΠΑ και 300 εκατομμυρίων μεξικάνικων πέσο, αντίστοιχα, για πληροφορίες που θα οδηγούσαν στη σύλληψή του.

Ο Οσεγκέρα Σερβάντες ήταν καταζητούμενος για διακίνηση ναρκωτικών, συμμετοχή σε οργανωμένο έγκλημα και παράνομη οπλοκατοχή. Ο Ελ Μέντσο φερόταν ως υπεύθυνος για τον συντονισμό διεθνών επιχειρήσεων διακίνησης ναρκωτικών. Υπό την ηγεσία του, το CJNG έγινε μία από τις κορυφαίες εγκληματικές οργανώσεις του Μεξικού.

Γεννημένος σε συνθήκες φτώχειας στην πολιτεία Μιτσοακάν, ο Ελ Μέντσο καλλιεργούσε αβοκάντο και εγκατέλειψε το δημοτικό σχολείο πριν μεταναστεύσει παράνομα στις Η.Π.Α. τη δεκαετία του 1980. Αφού συνελήφθη πολλές φορές, απελάθηκε στο Μεξικό στις αρχές της δεκαετίας του 1990 και εργάστηκε για το Καρτέλ Μιλένιο. Τελικά ανέβηκε στην κορυφή της εγκληματικής οργάνωσης και ίδρυσε το CJNG, αφού αρκετοί από τους αρχηγούς του συνελήφθησαν ή σκοτώθηκαν.

Η φήμη του οφειλόταν επίσης στην επιθετική ηγεσία του και στις υπερβολικές πράξεις βίας εναντίον ανταγωνιστικών εγκληματικών ομάδων και των μεξικανικών δυνάμεων ασφαλείας. Αυτές οι επιθέσεις προκάλεσαν αυξημένη προσοχή από την κυβέρνηση και εκτεταμένο ανθρωποκυνηγητό. Οι δυνάμεις ασφαλείας υποψιάζονταν ότι κρυβόταν σε αγροτική περιοχή του Χαλίσκο, της Μιτσοακάν, του Ναγιαρίτ ή της Κολίμα, και ότι τον προστάτευαν μισθοφόροι με στρατιωτική εκπαίδευση.

Στις 22 Φεβρουαρίου 2026, ο Οσεγκέρα τραυματίστηκε σοβαρά κατά τη διάρκεια στρατιωτικής επιχείρησης στην Ταπάλπα του Χαλίσκο, και πέθανε καθ΄ οδόν προς την Πόλη του Μεξικού από τα τραύματα που υπέστη από πυροβολισμούς. Η επιχείρηση, με τη συνδρομή των Η.Π.Α., προκάλεσε εκτεταμένα αντίποινα βίας από το CJNG, περιλαμβάνοντας αποκλεισμούς δρόμων, εμπρησμούς οχημάτων και συγκρούσεις που στοίχισαν τη ζωή σε τουλάχιστον 25 μέλη της Εθνοφρουράς.

## Παραπομπές


## Εξωτερικοί σύνδεσμοι
* Narcotics Rewards Program—Υπουργείο Εξωτερικών των Ηνωμένων Πολιτειών
* Most Wanted Fugitive: Oseguera-Cervantes στο Drug Enforcement Administration

Κατηγορία:Μεξικανοί εγκληματίες
Κατηγορία:Βαρόνοι ναρκωτικών
Κατηγορία:Έμποροι ναρκωτικών
Ντενίσε Μιράγιες

H **Ντενίσε Μιράγιες** (*Denisse Azucena Miralles Miralles*) (γεννήθηκε στη Λίμα, στις 8 Νοεμβρίου 1976) είναι Περουβιανή μηχανικός οικονομολόγος και δημόσια λειτουργός. Χρημάτισε πρόεδρος του Συμβουλίου Υπουργών του Περού στην κυβέρνηση του Χοσέ Μαρία Μπαλκάσαρ, από τις 24 Φεβρουαρίου 2026 έως τις 17 Μαρτίου 2026. Διετέλεσε επίσης υπουργός Οικονομίας και Οικονομικών, μεταξύ Οκτωβρίου 2025 και Φεβρουαρίου 2026, στην κυβέρνηση του Χοσέ Χερί.

## Βιογραφία

### Εκπαίδευση
Μετά την ολοκλήρωση των σπουδών της στο Εθνικό Πανεπιστήμιο Μηχανικής, έλαβε το πτυχίο της μηχανικού οικονομολόγου. Κατέχει μεταπτυχιακό τίτλο στη Δημόσια Πολιτική και τη Φορολογία από το Εθνικό Πανεπιστήμιο της Γιοκοχάμα.

Διαθέτει επίσης εξειδικευμένες σπουδές στις υποδομές και τις συμπράξεις δημόσιου και ιδιωτικού τομέα στη Σχολή Κένεντι του Χάρβαρντ, στην CAF - Αναπτυξιακή Τράπεζα της Λατινικής Αμερικής και της Καραϊβικής και στο Πανεπιστήμιο του Ειρηνικού.

### Σταδιοδρομία
Ανέπτυξε την καριέρα της στο Υπουργείο Οικονομίας και Οικονομικών, όπου υπήρξε σύμβουλος σε θέματα Πολιτικών Δημοσίων Εσόδων (2010) και στη διεύθυνση Πολιτικής Δημοσιονομικής Αποκέντρωσης (2013). Διετέλεσε επίσης επικεφαλής του Τμήματος Οικονομικών Μελετών της Διεύθυνσης Σχεδιασμού της Υπηρεσίας Φορολογικής Διοίκησης της Λίμα (SAT).

Το 2014 άρχισε να εργάζεται στην ProInversión, όπου άσκησε καθήκοντα προώθησης και τεχνικής βοήθειας για την ανάπτυξη έργων με δημόσιες-ιδιωτικές επενδύσεις.

Τον Φεβρουάριο του 2025 διορίστηκε υφυπουργός Οικονομίας, όταν επικεφαλής του υπουργείου ήταν ο Χοσέ Σαλάρντι, κατά την κυβέρνηση της Ντίνα Μπολουάρτε. Υπέβαλε την παραίτησή της στα τέλη Μαΐου του 2025, ήδη υπό τη διοίκηση του υπουργού Ραούλ Πέρες-Ρέγιες. Επέστρεψε στην ProInversión, όπου υπηρέτησε ως διευθύντρια Αποκεντρωμένων Επενδύσεων.

### Υπουργός του Κράτους
Στις 14 Οκτωβρίου 2025 διορίστηκε και ορκίστηκε υπουργός Οικονομίας και Οικονομικών, συμμετέχοντας στο πρώτο υπουργικό συμβούλιο υπό την προεδρία του Ερνέστο Άλβαρες Μιράντα, το οποίο ονομάστηκε «υπουργικό συμβούλιο μετάβασης και εθνικής συμφιλίωσης».

Μετά την πρόταση μομφής κατά του Χοσέ Χερί και την ανάληψη των καθηκόντων του νέου προέδρου Χοσέ Μαρία Μπαλκάσαρ, οι υπουργοί παραμένουν στα καθήκοντά τους.

### Πρόεδρος του Συμβουλίου Υπουργών
Μετά την ανάληψη της αρχηγίας του κράτους, ο Χοσέ Μαρία Μπαλκάσαρ όρκισε στις 24 Φεβρουαρίου το νέο Υπουργικό Συμβούλιο. Σε αυτή την τελετή, η Μιράγιες ανέλαβε την προεδρία του Συμβουλίου Υπουργών, παρότι λίγες ημέρες νωρίτερα είχε επιβεβαιωθεί σχεδόν επίσημα ότι ο Ερνάντο δε Σότο θα ήταν ο υπεύθυνος για την ηγεσία του υπουργικού συμβουλίου. Η θητεία της στην πρωθυπουργία υπήρξε βραχύβια, καθώς παραιτήθηκε στις 17 Μαρτίου 2026, προτού διεξαχθεί η ψηφοφορία για ψήφο εμπιστοσύνης στο Κογκρέσο.

## Παραπομπές

Κατηγορία:Πρωθυπουργοί του Περού
Κατηγορία:Γυναίκες Πρωθυπουργοί
Γιώργος Βαμβακάς

Ο  **Γιώργος Βαμβακάς** (γενν. την 1η Ιανουαρίου 1960) είναι Έλληνας αθλητής του στίβου που ειδικεύεται στους δρόμους ταχύτητας και στα εμπόδια, συμμετέχων στους Θερινούς Ολυμπιακούς Αγώνες του Λος Άντζελες (1984).

## Αθλητική καριέρα
Το 1979 κέρδισε στο Μπίντγκοστς τον τίτλο του πρωταθλητή Ευρώπης εφήβων στα 400 μέτρα με εμπόδια. Το 1984 συμμετείχε στους Ολυμπιακούς Αγώνες του Λος Άντζελες, χωρίς να καταφέρει να προκριθεί στον τελικό των 400 μέτρων με εμπόδια.

Τέσσερις φορές (1983, 1984, 1985, 1987) αναδείχθηκε πρωταθλητής Ελλάδας στα 400 μέτρα με εμπόδια. Υπήρξε επίσης πρωταθλητής της χώρας στο δρόμο των 200 μέτρων (1985).

## Ατομικά ρεκόρ
*400 μέτρα με εμπόδια – 49,47 – Βουδαπέστη 14 Ιουλίου 1985

## Παραπομπές

## Βιβλιογραφία

 

Κατηγορία:Έλληνες δρομείς ταχύτητας
Κατηγορία:Έλληνες δρομείς με εμπόδια
Χαράλαμπος Βολανάκης

Ο **Λάμπης (Χαράλαμπος) Ν. Βολανάκης** (γενν. 1901) ήταν Έλληνας δημοσιογράφος και λογοτέχνης, που γεννήθηκε στον Πειραιά.

Ο Βολανάκης δημοσίευσε μελέτες, άρθρα και λογοτεχνικά κείμενα σε πολλές εφημερίδες και περιοδικά. Μεταξύ των κυριότερων έργων του καταλογογραφούνται και τα εξής:

* *Η Τέχνη σαν κοινωνικό φαινόμενο* (1928)
* *Κάτω από τις Λεύκες του Πασάκιοϊ* (εκδ. Γκοβόστη, 1938)
* *Στα ηρωικά τα χρόνια* (1940), σε συνεργασία με τον Μ. Πρωτοψάλτη
* *Θητεία πάνω στη γη* (1958)
* *Μυστικός Δείπνος* (1960)

Το *Στα ηρωικά τα χρόνια* αναφέρεται σε ανέκδοτα επεισόδια από την Επανάσταση του 1821.

## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 676 (με φωτογραφία)

Κατηγορία:Νεοέλληνες λογοτέχνες
Κατηγορία:Έλληνες δημοσιογράφοι του 20ού αιώνα
Σείστρουρος

Ο **σείστρουρος** (επιστημονική-λατινική ονομασία * Sistrurus*) είναι γένος από δηλητηριώδη φίδια που ανήκουν στη υποοικογένεια του κροταλία, τις κροταλίνες. Το γένος είναι ενδημικό της Βόρειας Αμερικής, συμπεριλαμβανομένου του Μεξικού. Η ονομασία του γένους προέρχεται από τις αρχαιοελληνικές λέξεις *σείστρον* (= κρόταλο) και *ουρά*.

## Περιγραφή
thumb|Διαφορά στη φολίδωση της κεφαλής ανάμεσα σε φίδι του γένους ''Crotalus'' και σε φίδι του γένους ''Sistrurus''
Οι σείστρουροι διαφέρουν από τους καθαυτό κροταλίες (γένος *[[Crotalus]]*), τόσο στο μέγεθος (οι σείστρουροι είναι μικρότεροι), όσο και στις φολίδες: οι σείστρουροι φέρουν εννέα μεγάλες φολίδες-πλάκες στην κεφαλή (όπως το γένος *[[Agkistrodon]]*), ενώ στο *Crotalus* (και σχεδόν σε όλες τις άλλες εχιδνίδες), η κεφαλή καλύπτεται κυρίως από μεγάλο αριθμό πολύ μικρότερων φολίδων. Οι σείστρουροι έχουν ένα σχετικώς μικρό κρόταλο, που παράγει ήχο υψηλότερης συχνότητας, παρόμοια με βουητό, από όσο ένας καθαυτό κροταλίας.

## Είδη
Σήμερα αναγνωρίζονται ευρύτερα τα εξής τρία είδη στο γένος:

* *[[Sistrurus catenatus|S. catenatus]]* (Rafinesque, 1818)
* *[[Sistrurus miliarius|S. miliarius]]* (Linnaeus, 1766)
* ''S. tergeminus'' (Say, 1823)

## Παραπομπές


Σειστρουρος
Χυτριδιομύκητες

Οι **χυτριδιομύκητες** (διεθνής ονομασία, στη λατινική: *Chytridiomycota*) είναι συνομοταξία του βασιλείου των μυκήτων κοινώς αποκαλούμενη «χυτρίδια». Η ονομασία του γένους προέρχεται από τη αρχαιοελληνικές λέξεις *χυτρίδιον* (= μικρή χύτρα) και παραπέμπει στη δομή που περιέχει τα ζωοσπόρια προτού απελευθερωθούν. Τα χυτρίδια είναι μια από τις πρώτες εξελικτικές ομάδες που δημιουργήθηκαν στο βασίλειο των μυκήτων και η ένταξή τους σε αυτό αποδεικύεται από χαρακτηριστικά όπως τα κυτταρικά τοιχώματα από χιτίνη, ένα μαστίγιο που προωθεί το κύτταρο από πίσω, την απορροφητική θρέψη, τη χρήση γλυκογόνου για αποθήκευση ενέργειας και τη σύνθεση λυσίνης δια της οδού του α-αμινοαδιπικού οξέος (AAA).

Τα χυτρίδια είναι σαπρόβια: καταναλώνουν απορριφθέντα βιοϋλικά όπως η χιτίνη και η κερατίνη, ε νώ κάποιες φορές ζουν ως [παράσιτα. Υπήρξε μεγάλη αύξηση στη χυτριδιακή έρευνα μετά την ανακάλυψη του ''Batrachochytrium dendrobatidis'', που προκαλεί τη [χυτριδιομυκητίαση.

## Παραπομπές


Χυτριδιομυκητες
Αλεξάντρ Βοϊέικοφ

Ο **Αλεξάντρ Ιβάνοβιτς Βοϊέικοφ** (, 20 Μαΐου 1842 – 9 Φεβρουαρίου 1916) ήταν Ρώσος μετεωρολόγος που συνετέλεσε στην ίδρυση μετεωρολογικών σταθμών ανά τη Ρωσία. Είχε ερευνητικά ενδιαφέροντα για την αλληλεπίδραση των μετεωρολογικών φαινομένων και για τη μακρόχρονη εξέλιξη του κλίματος. Περιέγραψε μια μεγάλη περιοχή υψηλών βαρομετρικών πιέσεων που εκτεινόταν από τη Σιβηρία στη νοτιοδυτική Ευρώπη, ένα φαινόμενο που σήμερα είναι γνωστό με το επώνυμό του ως «άξονας Voeykov».

thumb|left|Τα ταξίδια του Βοϊέικοφ
Ο Βοϊέικοφ γεννήθηκε στη Μόσχα και έμεινε ορφανός από πατέρα σε ηλικία 5 ετών, οπότε και ο Αλεξάντρ ανατράφηκε από τον αδελφό της μητέρας του, τον Μερβάγκο. Σπούδασε στο Πανεπιστήμιο της Αγίας Πετρουπόλεως και μετά επιμορφώθηκε στα Πανεπιστήμια της Χαϊδελβέργης, του Βερολίνου και τελικώς στο Πανεπιστήμιο του Γκέτινγκεν, από όπου και πήρε διδακτορικό το 1865 με τίτλο διδακτορικής διατριβής *Über die direkte Insolation und Strahlung an verschiedenen Orten der Erdoberfläche*. Μετά και από ταξίδια στην Ευρώπη, τη Βόρεια Αμερική και την Ασία, ο Βοϊέικοφ διορίσθηκε γραμματέας στη μετεωρολογική επιτροπή και το 1870 ασχολήθηκε με τη σχεδίαση ενός συστήματος μετεωρολογικών σταθμών. Το 1887 έγινε καθηγητής στο Πανεπιστήμιο της Αγίας Πετρουπόλεως και το 1891 ίδρυσε το επιστημονικό περιοδικό *Meteorologicheskü vestnik*. Μεταξύ των συνεισφορών του Βοϊέκοφ στην επιστήμη συγκαταλέγεται η μελέτη του ισοζυγίου εξατμίσεως, εισροών και εκροών των ποτανών για τη διακρίβωση κλιματικών τάσεων.

## Παραπομπές


Κατηγορία:Ρώσοι μετεωρολόγοι
Αισθητικό δάσος Τιθορέας

Το Αισθητικό Δάσος Τιθορέας είναι ένα από τα 19 αισθητικά δάση της Ελλάδας. Βρίσκεται πάνω από τον οικισμό της Τιθορέας, στις βόρειες υπώρειες του Παρνασσού, και εκτείνεται σε περιοχή που περιλαμβάνει τμήμα της αρχαίας πόλης της Τιθορέας.

## Ιστορικό
Μετά τον Β΄ Παγκόσμιο Πόλεμο, η περιοχή του Παρνασσού πάνω από την Τιθορέα καλυπτόταν κυρίως από χαμηλή φυσική βλάστηση, με επικράτηση του πρίνου (Quercus coccifera) και, σε μεγαλύτερο υψόμετρο, της ελάτης (albies). Στα μεταπολεμικά χρόνια, πραγματοποιήθηκαν δενδροφυτεύσεις με πρωτοβουλία του δασκάλου Ιωάννη Πολύμερου και με τη συμμετοχή του δημοτικού σχολείου Τιθορέας. Οι φυτεύσεις εξελίχθηκαν σε βάθος χρόνου και περιλάμβαναν είδη αστικής και δασικής βλάστησης.

Από τα είδη που φυτεύθηκαν, οιπεύκες (Pinus culminicola) παρουσίασαν τη μεγαλύτερη επιβίωση και σήμερα αποτελούν το κυρίαρχο στοιχείο του δάσους. Το 1979 η περιοχή χαρακτηρίστηκε επισήμως ως «αισθητικό δάσος» και με σχετική διοικητική πράξη υπήχθη σε καθεστώς προστασίας και, τελικά, στο πανευρωπαϊκό δίκτυο προστασίας Natura 2000.
 

## Αξία
Το δάσος διαθέτει πολλαπλή αξία, η οποία αναδεικνύεται τόσο από τον οικείο Δήμο Αμφίκλειας - Ελάτειας, όσο και από την Περιφέρεια Στερεάς Ελλάδας.
### Οικολογική σημασία
Το δάσος αποτελεί βιότοπο για διάφορα είδη πανίδας. Τα κωνοφόρα δέντρα προσφέρουν καταφύγιο και τροφή σε μικρά θηλαστικά, όπως σκίουρους, καθώς και σε ποικίλα είδη πτηνών. Το δάσος παίζει σημαντικό ρόλο στον οικοτουρισμό της περιοχής. 

### Πολιτιστική και τουριστική σημασία
Εντός της δασικής έκτασης σώζονται ερείπια της αρχαίας Τιθορέας, συμπεριλαμβανομένων τμημάτων των οχυρωματικών τειχών, τα οποία εκτείνονται προς την ανώτερη ζώνη φυσικής βλάστησης, γνωστή ως «Καστράκι». Στην περιοχή βρίσκεται επίσης το παρεκκλήσιο του Προφήτη Ηλία (Άη-Λιάς).

### Προστασία του οικισμού
Πέραν της αισθητικής και οικολογικής του σημασίας, το δάσος συμβάλλει στην προστασία του οικισμού της Τιθορέας από καταπτώσεις βράχων που παρατηρούνται και επιστημονικά από το 1999. Η δενδρώδης βλάστηση λειτουργούσε για χρόνια ως φυσικό φράγμα, περιορίζοντας την ορμή και την έκταση των καταπτώσεων, μέχρι την τοποθέτηση προστατευτικού πλέγματος κατά την δημαρχία Θεόδωρου Ντούρου (2014 - 2019) στον Δήμο Αμφίκλειας - Ελάτειας.

## Δείτε επίσης
*Τιθορέα
* Ιωάννης Δ. Πολύμερος
*Αισθητικό δάσος Μονολιθίου
*Φοινικόδασος του Βάι

## Παραπομπές


Κατηγορία:Δάση της Ελλάδας
Κιλ Ντέβιλ Χιλς (Βόρεια Καρολίνα)

Το **Κιλ Ντέβιλ Χιλς** (αγγλικά: *Kill Devil Hills*) είναι πόλη στην κομητεία Ντέαρ, στη Βόρεια Καρολίνα, στις Ηνωμένες Πολιτείες. Ο πληθυσμός ήταν 7.633 κατά την απογραφή του 2020.  Είναι ο πιο πυκνοκατοικημένος οικισμός τόσο στην κομητεία Ντέαρ όσο και στην περιοχή Άουτερ Μπανκς της Βόρειας Καρολίνας.

Η πόλη ιδρύθηκε και αναπτύχθηκε στη θέση των πρώτων πτήσεων ελεγχόμενου, μηχανοκίνητου αεροπλάνου των αδελφών Ράιτ στις 17 Δεκεμβρίου 1903, η οποία επιλέχθηκε για τους καλούς ανέμους της. Η πόλη τιμήθηκε με το Εθνικό Μνημείο των Αδελφών Ράιτ, το οποίο εγκαινιάστηκε το 1932. Την εποχή των πτήσεων των Wright Flyer, η πόλη Κιλ Ντέβιλ Χιλς δεν υπήρχε και δεν έλαβε τον δημοτικό της χάρτη μέχρι το 1953. Το Κίτι Χόουκ, περίπου 4 μίλια (6,4  βόρεια, ήταν το κοντινότερο οικισμό εκείνη την εποχή και είναι δημοφιλώς γνωστό ως το σημείο της πρώτης πτήσης.

## Γεωγραφία
Το Κιλ Ντέβιλ Χιλς βρίσκεται στα 36°1′32′′N 75°40′12′′W / 36.02556°N 75.67000°W / 36.002556; -75.67000 (36.025448, -75.670105), στα νησιά-φράγματα που είναι γνωστά ως Άουτερ Μπανκς.

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 5.5 τετραγωνικών μιλίων (14 km2), εκ των οποίων τα 5.5 τετραγωνικά μίλια (14 km2) είναι στεριά και τα 0.04 τετραγωνικά μίλια (0.10 km2) (0.36%) είναι νερό.

Ως αποτέλεσμα του κλίματος και της εγγύτητάς του με τις παραλίες, ο πληθυσμός αυξάνεται σημαντικά στο Κιλ Ντέβιλ Χιλς και σε άλλες πόλεις που βρίσκονται στις Άουτερ Μπανκς κατά τους καλοκαιρινούς μήνες.

## Παραπομπές


Κατηγορία:Πόλεις στην κομητεία Ντέαρ της Βόρειας Καρολίνας
Κατηγορία:Πόλεις της Βόρειας Καρολίνας
Εξάρθρωση ισχίου

Η **εξάρθρωση ισχίου** είναι μια ρήξη της άρθρωσης που συνδέει το μηριαίο οστό με τη λεκάνη. Συγκεκριμένα συμβαίνει όταν η μηριαία κεφαλή βγαίνει από την υποδοχή (κοτύλη) της λεκάνης. Τα συμπτώματα περιλαμβάνουν συνήθως πόνο και αδυναμία κίνησης του ισχίου. Οι επιπλοκές μπορεί να περιλαμβάνουν οστεονέκρωση του ισχίου, τραυματισμό του ισχιακού νεύρου ή αρθρίτιδα.

Οι εξαρθρώσεις οφείλονται συνήθως σε κάποιον σοβαρό τραυματισμό, όπως κάποιο τροχαίο ατύχημα ή πτώση από ύψος. Συχνά υπάρχουν και άλλα σχετιζόμενα τραύματα. Η διάγνωση επιβεβαιώνεται γενικά με μια απλή ακτινογραφία. Εξαρθρώσεις ισχίου μπορούν επίσης να συμβούν μετά από αρθροπλαστική ισχίου ή λόγω μιας αναπτυξιακής ανωμαλίας γνωστής ως δυσπλασία ισχίου.

Οι προσπάθειες για την πρόληψη της κατάστασης αυτής περιλαμβάνουν τη χρήση ζώνης ασφαλείας. Η επείγουσα αντιμετώπιση ακολουθεί γενικά τις αρχές της  Προχωρημένης Υποστήριξης της Ζωής στο Τραύμα (Advanced Trauma Life Support – ATLS). Αυτή ακολουθείται γενικά από ανάταξη του ισχίου, η οποία γίνεται υπό καταστολή. Μετά την ανάταξη συνιστάται η πραγματοποίηση αξονικής τομογραφίας για τον αποκλεισμό επιπλοκών. Χειρουργική επέμβαση απαιτείται εάν δεν μπορεί να γίνει ανάταξη της άρθρωσης με διαφορετικό τρόπο. Συχνά χρειάζεται να περάσουν λίγοι μήνες μέχρι την ίαση.

Οι εξαρθρώσεις ισχίου είναι ασυνήθιστες. Οι άντρες επηρεάζονται συχνότερα από τις γυναίκες. Οι τραυματικές εξαρθρώσεις συμβαίνουν πιο συχνά σε άτομα ηλικίας 16 έως 40 ετών. Η κατάσταση περιγράφηκε για πρώτη φορά στον ιατρικό τύπο στις αρχές του 1800.

## Αναφορές
Καριώτικα Καρυάς Κορινθίας

Τα **Καριώτικα** ή **Καρυώτικα** Καρυάς είναι οικισμός της Πελοποννήσου στην Περιφερειακή Ενότητα Κορινθίας.

## Γενικά στοιχεία
Τα Καριώτικα βρίσκονται δίπλα στα νότια παράλια του Κορινθιακού κόλπου, σε υψόμετρο 37 μέτρων ενώ απέχουν περίπου 3 χιλιόμετρα νοτιοανατολικά από το κέντρο του Ξυλοκάστρου (έδρα του δήμου) και 40 χιλιόμετρα βορειοδυτικά από την Κόρινθο. Νοτιοανατολικά του χωριού είναι τα Γελινιάτικα ενώ ανατολικά η Συκιά με την οποία παρεμβάλλεται η Ολυμπία Οδός. 

Τα Καριώτικα αναφέρονται επίσημα, ως ξεχωριστός οικισμός, το 1915 να προσαρτώνται στην τότε κοινότητα Καρυάς και να ορίζονται χειμερινή έδρα της ομώνυμης κοινότητας. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με την Καρυά αποτελούν την Κοινότητα Καρυάς, που υπάγεται στη Δημοτική Ενότητα Ξυλοκάστρου του Δήμου Ξυλοκάστρου-Ευρωστίνης και σύμφωνα με την απογραφή 2021 απογράφησαν 521 κάτοικοι.

## Σημείωση
Στον ίδιο δήμο (Ξυλοκάστρου - Ευρωστίνης) αλλά τη Δημοτική Ενότητα Καμαρίου είναι ο συνώνυμος οικισμός Καριώτικα. 

## Παραπομπές


Καριώτικα Καμαρίου
Κατηγορία:Δήμος Ξυλοκάστρου - Ευρωστίνης
Κομητεία Καλπέπερ

Η **Κομητεία Καλπέπερ** () είναι κομητεία στην πολιτεία Βιρτζίνια των Ηνωμένων Πολιτειών Αμερικής. Κατά την απογραφή του 2020 ο πληθυσμός της ήταν 52.552 κάτοικοι, με αυξητική τάση. Η έδρα της κομητείας και η μεγαλύτερη σε πληθυσμό πόλη της είναι το (ομώνυμο) Κάλπεπερ.

Η κομητεία ιδρύθηκε επί αποικιοκρατίας, το 1749, και ονομάστηκε από το επώνυμο του Βρετανού ιδιοκτήτη της περιοχής.

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 990 τετραγωνικά χιλιόμετρα, εκ των οποίων τα 8,5 τετρ. χιλιόμετρα (ποσοστό 0,9%) καλύπτονται από εσωτερικά ύδατα (λίμνες, ποτάμια).

## Παραπομπές


Κατηγορία:Κομητείες της Βιρτζίνια
Κομητεία Νορθάμπερλαντ (Βιρτζίνια)

Η **Κομητεία Νορθάμπερλαντ** () είναι κομητεία στην πολιτεία Βιρτζίνια των Ηνωμένων Πολιτειών Αμερικής. Κατά την απογραφή του 2020 ο πληθυσμός της ήταν 11.839 κάτοικοι, με αυξητική τάση. Η έδρα της κομητείας και η μεγαλύτερη σε πληθυσμό πόλη της είναι η Χήθσβιλ.

Η κομητεία ιδρύθηκε επί αποικιοκρατίας, το 1648, και πήρε την ονομασία της από την ομώνυμη κομητεία της βόρειας Αγγλίας.

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 740 τετραγωνικά χιλιόμετρα, εκ των οποίων όμως τα 240 τετρ. χιλιόμετρα (ποσοστό 33%) είναι τα χωρικά ύδατα στον Κόλπο του Τσέσαπικ.

## Παραπομπές


Κατηγορία:Κομητείες της Βιρτζίνια
Κομητεία Κιτ Κάρσον

Η **Κομητεία Κιτ Κάρσον** () είναι κομητεία στο ανατολικό μέρος της πολιτείας Κολοράντο των Ηνωμένων Πολιτειών Αμερικής. Κατά την απογραφή του 2020 είχε πληθυσμό 7.087 κατοίκους, παραμένοντας έκτοτε σταθερός. Η διοικητική πρωτεύουσα (*έδρα*) και μεγαλύτερος σε πληθυσμό οικισμός της κομητείας είναι η κωμόπολη Μπέρλινγκτον. 

Η κομητεία Κιτ Κάρσον ιδρύθηκε στις 11 Απριλίου 1889, έξω από το νότιο μισό της κομητείας Φρίμοντ. Ονομάστηκε προς τιμή του Κιτ Κάρσον (όπως και η πόλη Κάρσον Σίτι στη Νεβάδα).

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 5.600 τετραγωνικά χιλιόμετρα, εκ των οποίων τα 2,3 τετρ. χιλιόμετρα καλύπτονται από εσωτερικά ύδατα (λίμνες και ποτάμια).
## Παραπομπές


Κατηγορία:Κομητείες του Κολοράντο
Έλα, Έλα, Εμμανουήλ

Ο Χριστιανικός ύμνος «**Έλα, Έλα Εμμανουήλ**» (λατινικά: ***Veni, veni Emmanuel***), επίσης γράφεται και ως «**Ω Έλα, Ω Έλα Εμμανουήλ**» ψάλλεται κυρίως από δυτικούς Χριστιανούς κατά τον εορτασμό της Δευτέρας Έλευσης, και έχει δημοσιευθεί σε πολλά ξενόγλωσσα βιβλία με Χριστουγεννιάτικα κάλαντα. Το πρωτότυπο λατινικό κείμενο είναι μια ποιητική διασκευή των αντιφώνων του Ω, μιας σειράς αντιφώνων που συνοδεύουν την Ωδή της Θεοτόκου (Magnificat) στην ακολουθία του Εσπερινού τις τελευταίες μέρες πριν τα Χριστούγεννα.

## Παραπομπές
Κομητεία Εσκάμπια (Αλαμπάμα)

Η **Κομητεία Εσκάμπια** () είναι κομητεία στο νότιο μέρος της πολιτείας Αλαμπάμα των Ηνωμένων Πολιτειών Αμερικής. Στην απογραφή του 2020 ο πληθυσμός της κομητείας ήταν 36.757 κάτοικοι. Έδρα της κομητείας είναι η κωμόπολη Μπριούτον, αλλά μεγαλύτερη σε πληθυσμό πόλη της είναι η κωμόπολη Άτμορ.

Η κομητεία πήρε ίσως το όνομα της από τη λέξη των Ινδιάνων Κρηκ *shambia*, που αποδίδεται ως «καθαρό νερό», ή από τη λέξη των Ινδιάνων Τσαχτά που υποδηλώνει το σπάσιμο του καλαμιού.

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 2.470 τετραγωνικά χιλιόμετρα, εκ των οποίων τα 2.450  τετρ. χιλιόμετρα είναι ξηρά και 21 τετρ. χιλιόμετρα (το 0,8%) καλύπτονται από εσωτερικά ύδατα (λίμνες και ποτάμια).

## Παραπομπές


Κατηγορία:Κομητείες της Αλαμπάμα
Κομητεία Βερμίλιον

Η **Κομητεία Βερμίλιον** (αγγλ. *Vermilion County*) είναι κομητεία στο ανατολικό μέρος της πολιτείας Ιλινόι των Ηνωμένων Πολιτειών. Σύμφωνα με την απογραφή του 2020, ο πληθυσμός ήταν 74.188 κάτοικοι, παραμένοντας έκτοτε σχεδόν σταθερός. Η έδρα και η μεγαλύτερη σε πληθυσμό πόλη της κομητείας είναι η Ντάνβιλ.

Η κομητεία αναγνωρίσθηκε το 1826 και πήρε το όνομά της από τον μικρό ποταμό Βερμίλιον που ρέει στο έδαφός της και αυτός με τη σειρά του από το κόκκινο χρώμα του εδάφους κατά μήκος του ρου του («βερμιλιόν» είναι η ανοικτή κόκκινη βαφή που προέρχεται από το ορυκτό κιννάβαρις).

Σύμφωνα με το Γραφείο Απογραφής των ΗΠΑ, η κομητεία έχει συνολική έκταση 2.334,3 τετραγωνικά χιλιόμετρα, εκ των οποίων 2.326,8 τετραγ. χιλιόμετρα είναι χερσαία, και τα υπόλοιπα 7,5 τετραγ. χιλιόμετρα καλύπτονται από εσωτερικά ύδατα (λίμνες και ποτάμια).

## Παραπομπές


Βερμιλιον
Εξωτερική ωτίτιδα

Η **εξωτερική ωτίτιδα**, η οποία ονομάζεται και **αυτί του κολυμβητή**, είναι μια φλεγμονή του ακουστικού πόρου. Συχνά παρουσιάζει πόνο στο αυτί, πρήξιμο του ακουστικού πόρου και, περιστασιακά, μειωμένη ακοή. Κατά κανόνα υπάρχει πόνος με την κίνηση του πτερυγίου του αυτιού. Συνήθως δεν εμφανίζεται υψηλός πυρετός, εκτός από βαριά περιστατικά.

Η εξωτερική ωτίτιδα μπορεί να είναι οξεία (διαρκεί λιγότερο από έξι εβδομάδες) ή χρόνια (διαρκεί περισσότερο από τρεις μήνες). Οι οξείες περιπτώσεις οφείλονται συνήθως σε κάποια βακτηριακή λοίμωξη, ενώ οι χρόνιες περιπτώσεις οφείλονται συχνά σε αλλεργίες και αυτοάνοσες διαταραχές. Οι παράγοντες κινδύνου για τις οξείες περιπτώσεις περιλαμβάνουν το κολύμπι, τον ελαφρύ τραυματισμό από καθαρισμό του αυτιού, τη χρήση ακουστικών βαρηκοΐας και ωτοασπίδων, και άλλα δερματικά προβλήματα, όπως η ψωρίαση και η δερματίτιδα. Τα άτομα που πάσχουν από διαβήτη κινδυνεύουν από βαριάς μορφής *κακοήθη εξωτερική ωτίτιδα*. Η διάγνωση βασίζεται στα σημάδια και στα συμπτώματα. Η καλλιέργεια εκκρίματος από τον ακουστικό πόρο μπορεί να φανεί χρήσιμη σε χρόνια ή βαριά περιστατικά.

Ωτικές σταγόνες που περιέχουν οξικό οξύ μπορούν να χρησιμοποιηθούν ως προληπτικό μέτρο. Η αγωγή σε περιπτώσεις οξείας ωτίτιδας είναι συνήθως αντιβιοτικές σταγόνες, όπως με οφλοξασίνη ή με οξικό οξύ. Εκτός από τα αντιβιοτικά, μπορούν να χορηγηθούν και στεροειδείς σταγόνες. Για τον πόνο μπορούν να χρησιμοποιηθούν παυσίπονα, όπως η ιβουπροφαίνη. Αντιβιοτικά που χορηγούνται από το στόμα δεν συνιστώνται, εκτός αν το άτομο έχει κακή ανοσοποιητική λειτουργία ή υπάρχει μόλυνση του δέρματος γύρω από το αυτί. Κατά κανόνα υπάρχει βελτίωση εντός μίας ημέρας από την έναρξη της αγωγής. Η θεραπεία των χρόνιων περιπτώσεων εξαρτάται από την αιτία.

Η εξωτερική ωτίτιδα επηρεάζει το 1-3% των ανθρώπων ετησίως. Περισσότερες από το 95% των περιπτώσεων είναι οξείες. Περίπου το 10% των ανθρώπων επηρεάζεται  κάποια στιγμή στη ζωή του. Εμφανίζεται πιο συχνά σε παιδιά ηλικίας 7 έως 12 ετών και σε ηλικιωμένους. Εμφανίζεται με σχεδόν ίση συχνότητα στους άνδρες και στις γυναίκες. Όσοι ζουν σε ζεστά και υγρά κλίματα επηρεάζονται πιο συχνά.

## Αναφορές
Μασουράκια Χίου

**Μασουράκια** ή **μαστιχάκια Χίου** είναι ένα από τα παραδοσιακά γλυκά του νησιού, γνωστό για την τραγανή υφή και το άρωμα μαστίχας. 

Πρόκειται για μικρά, κυλινδρικά γλυκά, σαν μασούρια, που παρασκευάζονται από φύλλο κρούστας με γέμιση σπασμένα αμύγδαλα και μαστίχα. Από πάνω περιχύνονται με σιρόπι. Τα γλυκά αυτά σερβίρονται κατά τη διάρκεια των Χριστουγέννων, στους γάμους, και στους αρραβώνες.  
## Παραπομπές


Κατηγορία:Ελληνική κουζίνα